[Clemens Episcopus servus servorum Dei dilectis filiis Cluniacensi, et aliis Abbatibus, Prioribus quoque, Conventibus, ac Monachis universis Cluniacensis Ordinis, salutem et Apostolicam benedictionem. Ad aures nostri Apostolatus pervenit, quod prætextu concessionum multiplicium, quæ de prioratibus, domibus, grangiis, seu possessionibus Ordinis vestri fiunt, interdum locis ordinis ipsius non modicum imminet detrimentum. Nos igitur indemnitati locorum vestrorum quorum ad Romanam Ecclesiam nullo medio pertinentium, ac in illis degentium personarum curam tenemur gerere specialem, sollicitudine paterna in hac parte volentes ex Officii debito imposterùm præcavere, ne Prioratus aliquos, qui de Monachis Ordinis ejusdem fuerint ordinandi, seu domos, grangias, vel possessiones ad ipsum ordinem pertinentes, personis aliquibus Religiosis alterius Ordinis, seu aliis Ecclesiasticis, quavis etiam dignitate præminentibus, aut quibuscumque sæcularibus, cujusvis conditionis existant, vendere, conferre, sive perpetuò, vel ad tempus, ad firmam, aut sub annuo censu, seu aliàs quoquomodo abhinc usque ad quinquennium concedere præsumatis, vobis universis ac singulis auctoritate præsentium districtius inhibemus. Nulli ergo omninò hominum liceat hanc paginam nostræ inhibitionis infringere, vel ei ausu temerario contraïre: si quis autem hoc attentare præsumpserit, indignationem omnipotentis Dei et beatorum Petri et Pauli Apostolorum ejus se noverit incursurum. Datum Viterbii.… Julii, Pontificatus nostri anno III.]